Viktor Orban, mesaj pentru Vladimir Putin, la spartul târgului
- Moraru Iulia
- 21 martie 2024, 22:50
Viktor Orban i-a trimis joi o scrisoare lui Vladimir Putin pentru a-l felicita pentru realegerea sa în funcția de președinte al Rusiei. Informația a fost dezvăluită de către Bertalan Havasi, subsecretarul de stat care conduce Biroul de presă al prim-ministrului ungar.
În scrisoare sa, Orban, unul dintre puținii lideri occidentali care a menținut relații apropiate cu Rusia lui Putin după izbucnirea războiului din Ucraina, a exprimat satisfacția față de cooperarea solidă dintre Budapesta și Kremlin, un parteneriat ce se bazează pe respect reciproc, permițând discutarea problemelor importante, chiar și în contextul actual, caracterizat de o situație geopolitică extrem de dificilă.
Viktor Orban, scrisoare de felicitare pentru Vladimir Putin
"Ungaria este de partea păcii. Suntem convinşi că menţinerea dialogului este o condiţie esenţială pentru instaurarea cât mai grabnică a păcii", i-a scris Viktor Orban lui Vladimir Putin.
Premierul Ungariei i-a transmis președintelui rus că țara este deschisă să consolideze colaborarea bilaterală în domenii care nu sunt afectate de normele dreptului internațional (precum sancțiunile), a dezvăluit Bertalan Havasi referitor la conținutul scrisorii de felicitare, potrivit News.ro.
Liderul de la Kremlin, în funcție până în 2030
În alegerile desfășurate între 15 și 17 martie, Vladimir Putin, care conduce Rusia de aproape un sfert de secol, a fost reales pentru cel de-al cincilea mandat, consolidându-și astfel poziția în fruntea țării până în 2030.
Alegerile au fost criticate de Occident drept incorecte și desfășurate în condiții contestabile.
În rândul țărilor membre NATO, doar Turcia condusă de Recep Tayyip Erdogan, care, de asemenea, menține relații de dialog cu Moscova, a transmis felicitări pentru realegerea lui Putin.
Erdogan l-a felicitat și pe Vladimir Putin
Înaintea lui Viktor Orban, președintele turc Recep Tayyip Erdogan a transmis felicitări lui Vladimir Putin, pentru realegerea sa în acest weekend, subliniind disponibilitatea continuă de a media între Ucraina și Rusia, conform anunțului oficial al președinției turce.
Într-un apel telefonic, "preşedintele Erdogan a apreciat că evoluţia pozitivă a relaţiilor între Turcia şi Rusia continuă şi a declarat că Turcia este pregătită să joace un rol de facilitator pentru a o face să vină la masa negocierilor cu Ucraina", a anunţat luni preşedinţia turcă.